Rooftog én inbraak by winkel net ure uitmekaar | Netwerk24
Rooftog én inbraak by winkel net ure uitmekaar
Deur Trish Goosen 06 Augustus 2018 06:01
'n Skermgreep van Liquor Zone se kringtelevisiestelsel wys hoe 'n rower 'n bejaarde klant op 1 September verlede jaar hardhandig oor die vloer sleep.Foto: Weslander-argief
'n Drankwinkel in Vredenburg is Vrydagaand deur vier gewapende mans beroof en oornag weer besteel.
Ná al die drama van die vorige aand het die eienaar die winkel die volgende oggend oopgesluit net om te ontdek inbrekers het oornag toegeslaan en hom verder besteel.
Volgens kapt. Tania Helfrich, woordvoerder van Vredenburg-polisie, het vier gewapende mans Vrydagaand by die Liquor Zone-drankwinkel in Hoofstraat ingegaan en die eienaar, sy vrou en kollegas met vuurwapens gedreig.
Die rowers het geld uit twee kasregisters geneem en 'n derde kasregister oopgebreek om die geld daaruit te haal. Hulle het met sowat R100 000 gevlug.
Helfrich het die tweede misdaad ure ná die rooftog bevestig en gesê die diewe het in die nag deur die dak toegang tot die winkel verkry.
Die inbrekers het die kluis oopgebreek en geld asook juweliersware wat daarin gestoor was, gebuit. Talle bottels drank is ook gesteel.
Dit is nie bekend of dieselfde misdadigers vir die rooftog en die inbraak verantwoordelik was nie.
Die totale finansiële skade beloop sowat R760 000.
Enigeen met inligting kan met AO Andries Kleynhans of sers. Simon Sokhutu by 022 703 6464 in verbinding tree.
. Hierdie gewapende roof is die tweede ernstige voorval by die winkel in elf maande. Liquor Zone se personeel en klante is op 1 September verlede jaar deur vyf mans met vuurwapens aangehou.